Завражнов Тимофей Егорович

Завражнов, Тимофей Егорович — (Завражнев) эрзянь валморонь ладсий, этнограф, эрзянь ды ветькень оршамопелень пурныця, "Мордовская история" (1907) ды "Мордовская земля" ёвтнеманть Семён Арсеньевич Ларионовонь марто сёрмадыцясь. &lt;br&gt;
Игнатий Зоринэнь, Учаевень Роман Фёдорович, Ларионов Семён Арсеньевич, Саюшкин Василий Степанович, Цыбин Иосиф Александрович марто сон те шкас лияли мокшэрзянь литературань историяс парсте апак совавто, тевензэ парсте апак ванно. Ловови зярыя эйстэ васенце эрзянь литераторокс. С.А.Ларионов марто, конась ульнесь секе велень эрицякс, пурнась эрзянь ёвтнемат, конатнень коряс сынь кавонест тейсть "Мордовская история" ды "Мордовская земля" вейс ладязь ёвтнемат. &lt;br&gt;
Эрямодонзо.
Чачсь эрзянь Самара ёнксонь Бузулук буень Од Тепловка велесэ. Чачома иезэ а содави, ансяк академик А.А.Шахматовонь коряс 1906 иестэ сон уш ульнесь сыре ломанекс. Кедьтешксэнь коряс маштсь сёрмадомо, ансяк аволь пек вадрясто. &lt;br&gt;
Музейтнень марто важодемазо.
Революциядо икеле, ХХ пингень ушодксо, Тимофей Егорович пурнась ламо фольклоронь ды этнографиянь коряс материалт графиня П.С.Уваровань меремга. Прасковья Сергеевна Уварова ульнесь эсь шкастонзо пек содавикс ломань: историянь ды археологиянь содый, сюпав аристократонь раськестэ. Теде башка Тимофей Егорович ульнесь содавикс академик А.А.Шахматов марто. Истя жо ульнесь зярыя музеень ды вейсэндявкэнь информантонкс: РГОнь (Рузонь Географиянь Вейсэндявксэнь), Рузонь Музеень Этнографиянь отделэнь ды Ине Петрань лемсэ Антропологиянь ды Этнографиянь (Кунсткамера) музеенть.&lt;br&gt;
1906 иестэ Рузонь Музеень Этнографиянь отделэсь явокшнось тензэ ярмак: сынст лангс Тимофей Егоровичнень мерезель рамамс Самара ёнксонь Бузулук буень ветькень ды эрзятнень ютксто коллекцият, теде башка молемаль рамамо Симбирень ёнксонь Алатырь уездэнь эрзятнень пельдеяк. Сехте вадрякс лововить сонзэ ветькень кедьстэ рамазь тевтне: оршамопельть, эргть-месть, мирденень лисемань коень кедьёнкст, ветькень ЙĚРĚХ ([йьрьх']) пазонь кеврунгот. Весемезэ Рузонь Музеесь сонзэ пельде получась малава 100 ветькень тевть. Эрзятнень пельде Тимофей Егорович кучсь 24 предметт: эрзянь тейтерьавань оршамопельть, тевень теемань кедьёнкст. Пурназь коллекциясь невти Завражновонь Т.Е. культурань домка содамочи ды музеень тевтнеде чарькодема. Эрьва кучозь тевесь ульнесь сёрмадстозь (мезекс эряви, косо вастневи, кодат улить лият лемензэ). &lt;br&gt;
2021 иестэ Рузонь Этнографиянь музейсэ теезель невтема, косо башка стендсэ невтезельть Тимофей Егоровичень пурназь тевензэ.&lt;br&gt;
"Мордовская история".
Истяжо явсь ламо мель эрзянь ёвтнемань пурнамонень. Эсь велень эриця - Семён Арсентьевич Ларионовонь - марто пурнасть ды вейс путызь "Мордовская история" (1907) ды "Мордовская земля" ёвтнематнень. Академик А.А.Шахматов, конась сонсь пек вадрясто содылизе эрзянь келенть, макссь покш питне не пурназь ёвтнемантень ды 1909 иестэ нурькалгавтозь ладсо нолдызе "Живая Старина" ловномапусмосо (II-III нолдамосо). &lt;br&gt;
"Мордовская история" те кода эрзянь историянь летопись, юрсонзо аштить эрзянь кезэрень ёвтнемат ды сёрмадыцятнень эсь арсевкст. Тосо моли кортамось 50 иень перть Тюштянь инязорокс улеманзо ланга. Саемга, ёвтневи Тюштянь туремась "воевода Немвродонь" марто эли Сарданапал инязоронть марто, конась эрясь, сёрмадыцятнень коряс, эрзятнеде лембе ёнов. Тюштянь авадонзо - Вадря Орядо. Истяжо Фирий инязоронть ды рузонь Мурьзя инязоронть турема ланга. Явови мель эрзянь олячинь турицятненень - Покш Прябиксарнэнь, Сезьганнэнь ды Веталаннэнь. Ёвтнемась сёрмадозель ванькс эрзянь кельсэ, сонзэ питнезэ А.А.Шахматовонь коряс пек покш: тосо пурназельть "сырнень човалят" - кезэрень эрзянь морот ды сонсь ёвтнемась ашти прок вейсэнь цела произведениякс. Академикесь лови "Мордовской историясо" васенце снартнемакс сёрмадомс эрзянь раськень морокерькс (эпос). "Историясь" ашти эскельксэкс "Сияжарнэнь" ды "Мастораванень". Вана кода сёрмады Тимофей Григорьевич ланга академик А.А.Шахматов "Живая Старина" ловномапусмосо:
Седе тов сёрмадозель: "пурныцятне ульнесть кавто - Завражнов ды Ларионов. Сёрмадыцясь вейке - Ларионов". Тестэ лиси Тимофей Егорович аволь пек маштсь сёрмадомо. Омбоце тетрадень получамодо мейле, сынь кавонест састь Ине-Петра ошов. Ларионов С.А. ульнесь од ломань - 30-35 иесэ, кода сёрмады ланганзо А.А.Шахматов, тевест ульнесь теке - модань рамамось.&lt;br&gt;
Вана кодамо валморо ульнесь печатазь ловномапусмосо (сёрмадома лувось ванстозь):
Моро Эрьзя инязор Тюштень кувалма.
Сон удалакшность Тюштя инязор шачомдо,&lt;br&gt;
Ищо удалась Тюштя изязор касомдо.&lt;br&gt;
Сон ашо килей Тюштя изяоронь рунгозо,&lt;br&gt;
Станцо тоциндязь Тюштя инязоронь пильгендзо.&lt;br&gt;
Сон ашо локей Тюшя инязоронь полазо,&lt;br&gt;
Сон локсей левкскеть Тюштя инязоронь идняндзо.&lt;br&gt;
Сон чокшне поздас Тюштя инязор думсекшность,&lt;br&gt;
Сон валцке рана Тюштя инязор стякшнокшнось.&lt;br&gt;
Сон яла думась, кода бу амаксомс чавомс&lt;br&gt;
Пря пине инязор Сарданень.&lt;br&gt;
Сон валске рана марясь, что пине инязор Сарда&lt;br&gt;
Веси виендзо маштызе и сы эсист само.&lt;br&gt;
Сесто Тюштя инязор саень поландзо стяфнизе:&lt;br&gt;
Стяка, полакай, стяка, Паштянай, теть мерган,&lt;br&gt;
Сон пине инязор Сарда оцюв виендзо маро,&lt;br&gt;
Саень Паштяняй, сакшны овси малав&lt;br&gt;
Минек ошс, гороц полонц саемо&lt;br&gt;
И тонь, полакай, монь экшсто саемо."